ET Euroopa Liidu Teataja C 197/10

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2009/C 197/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„CHIRIMOYA DE LA COSTA TROPICAL DE GRANADA-MÁLAGA”

EÜ nr: ES-PDO-0005-0244-11.06.2002

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Calidad Diferenciada y Agricultura Ecológica, Ministerio de Medio Ambiente, Medio Rural y Marino Aadress: Paseo Infanta Isabel, 1 28071 Madrid ESPAÑA Telefon +34 913475394 Faks +34 913475410 E-post: sgcaae@mapya.es

2. Taotlejate rühm:

Nimi: Asociación de Productores y Elaboradores de Chirimoya de la Costa Tropical de Granada-Málaga Aadress: Av. de Andalucía, 1 18690 Almuñécar (Granada) ESPAÑA Telefon +34 58632715 Faks +34 58632961 E-post: chirimoya@crchirimoya.org Koosseis: Tootjad/töötlejad ( X ) Muud ( )

3. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Toote nimetus:

„Chirimoya de la Costa tropical de Granada-Málaga”

4.2. Kirjeldus:

Peruu annoona (Annona Cherimola Mill.) kohaliku sordi „Fino de Jete” Impressa tüüpi koorega viljad (suhkruannoona ehk kerimoia), mis on mõeldud värskelt tarbimiseks.

Toote omadused tulenevad „Fino de Jete” sordile iseloomulikest omadustest, millele lisandub geograafilise asukoha (Granada ja Málaga troopiline rannik) mõjust tingitud eripära.

— Puuviljad, mille koore moodustavad plaadid, mis on siledad või optimaalsel saagikoristuse ajal servadest pisut madalamad; vili on kujult ümmargune, munajas, südame- või neerukujuline ning sellel on kalduvus olla varre telje suhtes sümmeetriline.

— Puuvili on optimaalsel saagikoristuse ajal värvilt heleroheline.

— Puuvilja koor on suhteliselt paks.

— Seemned on ümbritsetud kestaga, mistõttu need ei eraldu otseselt.

— Maitse on väga magus, mida tasakaalustab aga hapukas kõrvalmaitse; lahustuvate suhkrute sisaldus on üle 17° Brix.

— Viljaliha on saagikoristuse ajal valge või hallikasvalge.

Kategooriad ja lubatud kõrvalekalded peavad vastama kehtivatele suhkruannoonade kvaliteedinõuetele. Päritolunimetusega kaitstakse ainult kategooriasse „Extra” ja „I” kuuluvad suhkruannoonad.

4.3. Geograafiline piirkond:

Päritolunimetusega „Chirimoya de la Costa Tropical de Granada-Málaga” kaitstud suhkruannoonade tootmis-, töötlemis- ja pakendamispiirkonnaks on samanimeline piirkond, mis vastab järgmistele haldusüksustele:

Granada provints: Motril, Vélez de Benaudalla, Los Guájares, Molvízar, Salobreña, Itrabo, Otívar, Lentejí, Jete ja Almuñécar.

Málaga provints: Nerja, Frigiliana, Torrox, Algarrobo ja Vélez-Málaga.

Vajadust töödelda ja pakendada suhkruannoonasid kõnealuses geograafilises piirkonnas põhjendab asjaolu, et suhkruannoona on väga õrn ja kergesti riknev puuvili, mille koor võib mehhaaniliste kahjustuste, näiteks hõõrdumise, põrutuste vms tõttu kergesti pruuniks tõmbuda. Toote käitlemisel, alates käsitsi saagi koristamisest viljapuuaias kuni toote pakendamiseni ladudes, tuleb olla äärmiselt ettevaatlik ning see peab toimuma vähem kui 24 tunni jooksul. Puuvilja ümberpakendamine ja/või selle täiendav käitlemine on rangelt keelatud.

4.4. Päritolutõend:

Päritolutõendi aluseks on toote päritolu ja kvaliteet. Need tagatakse järgmiste etappide kaudu:

— lubatud sortidest suhkruannoonad pärinevad tootmispiirkonnas asuvatest ja seal registreeritud istandustest;

— registreeritud istandustes rakendatavad viljelustavad on kehtestatud spetsifikaadis ning viljelustavu kontrollitakse, et tagada nende täitmine;

— toode transporditakse tootmispiirkonnas asuvatesse ja seal registreeritud puu- ja köögiviljahoidlatesse ning seda ladustatakse seal tingimustes, mis tagavad nende optimaalse säilivuse;

— suhkruannoonade töötlemist, pakendamist, esitusviisi, transporti ja säilitamist kontrollib reguleeriv asutus (Consejo Regulador);

— puuviljade kvaliteedi tagamiseks tehakse kindlaksmääratud sagedusega füüsikalis-keemilisi ja organoleptilisi analüüse;

— Päritolutõendiga, mida tõendab reguleeriva asutuse poolt numbriga varustatud lisaetikett, võib pakendada ja turustada üksnes neid suhkruannoonasid, mis on läbinud kõik kogu protsessi kestel tehtavad kontrollid. Reguleeriva asutuse poolt kaubandusettevõtjale antavate asjaomaste lisaetikettide arv sõltub põllumajandustootja poolt kõnealusele sertifitseeritud toote töötlemis- ja pakendamiskeskusele antud toote kogustest ja pakendite arvust.

4.5. Tootmismeetod:

Peruu annoona kasvatamine algab sarnaselt mis tahes teise viljapuuga selle istutamisest. See omakorda algab pookimisest. Poogitav taimematerjal vastab asjaomases piirkonnas traditsiooniliselt istutatavale sordile, milleks on „Fino de Jete”.

Piirkonnas kasutatav tavapärane istutustihedus jääb vahemikku 160–200 puud hektari kohta.

Puu kasvuperioodi 3–4 esimese aasta jooksul tehakse kujunduslõikus. Kui puu hakkab vilja kandma, st alates viiendast kasvuaastast, tehakse teine, viljakandmist soodustav lõikus, mis tähistab ka puu viljakandmise algust. Parim aeg kärpimiseks on talve lõpp.

Loodusliku tolmlemise kõrval kasutatakse neis Costa Tropical de Granada-Málaga piirkondades, kus looduslik tolmlemine on ebaühtlane või ebapiisav, ka kunstlikku tolmeldamist.

Kuigi taime viljastumine toimub raskelt, on tema eeliseks resistentsus kahjurite suhtes. Peruu annoona peamine kahjur on vahemere puuviljakärbes (Ceratitis Capitata Wied). Vähemal määral ohustavad teda ka sellised kahjurid nagu Cocus hesperidium ja Pseudococus citri. Kahjuritõrjeks kasutatakse lubatud insektitsiide.

Levinud haigusteks on tüve alumise osa ja peamiste juurte mädanikud, mida peamiselt põhjustavad taime maapinnalähedase osa liigsest niiskusest tingitud Armillaria mellea ja Rosellina necatrix, mistõttu soovitatakse eemaldada taime alumiselt osalt pinnas ja kraapida mädanikku, kuni jõutakse terve puiduni, ning seejärel desinfitseerida seda lubatud fungitsiidiga.

Kevade alguses on tavapärane kobestada peruu annoonasid ümbritsevat pinnast umbes 15 cm sügavuselt.

Väetise kogus määratakse olenevalt erinevatest teguritest, nagu pinnase viljakus, kastmissüsteem, pookealus, puu vanus ja eelkõige oodatav saagikus.

Piirkonnas kasutatakse kahte üsna erinevat kastmissüsteemi, st imb- või pealtkastmist, olenevalt sellest kas istandus asub mäenõlval või tasasel maal.

Saagikoristus toimub ainult käsitsi. Suhkruannoonad transporditakse saagikoristuse järel töötlemis- ja pakendamiskeskustesse. Transportimisel ollakse piisavalt ettevaatlikud, et toote omadused säiliksid.

Pärast seda, kui registreeritud töötlemis- ja pakendamiskeskused on suhkruannoonad vastu võtnud, jaotatakse need kategooriatesse.

Toote käsitlemisel, alates saagi koristamisest viljapuuaias kuni toote pakendamiseni ladudes, tuleb olla äärmiselt ettevaatlik ning see peab toimuma vähem kui 24 tunni jooksul. Puuvilja ümberpakendamine ja/või selle täiendav käitlemine on rangelt keelatud.

4.6. Seos piirkonnaga:

„Fino de Jete” sort on loodusliku valiku tulemus, millele on inimene kaasa aidanud. Sort on aretatud 18. sajandil Ameerika mandrilt toodud liigist. Praegu kasvatatakse seda üksnes Costa Tropical de Granada-Málaga piirkonnas.

Piirkonna põllumajandustootjad valisid selle sordi välja muu hulgas järgmistel põhjustel: sort on paljude aastate jooksul väga viljakas ja vastupidav, seda suuresti tänu oma bioloogilistele omadustele, mis sobivad nimetatud keskkonda ideaalselt; kahvaturoheline koor, mis osalt tuleneb viljelustavadest; suur istikute tihedus; kärpimisviisid ning troopiliste vööndite vahel asuv kasvupiirkond, milleks on järskude mägedega ümbritsetud orud, mis pakuvad puuviljale võimaluse piires päikese eest kaitset.

Teiselt poolt lihtsustab muudest sortidest paksem Impressa tüüpi koor, mille moodustavad sõrmeotsa meenutava servaga plaadid, puuvilja käsitlemist ja transporti, vähendades selle tundlikkust mehhaaniliste kahjustuste suhtes. Organoleptiliste omaduste poolest on puuvilja maitse tasakaalustatud, jäädes magusa ja hapuka vahele, millele teiselt poolt annavad tooni ka piirkonna kliimatingimused, mis võimaldavad puuviljal saada küpseks suvel, mil aastased temperatuurid on kõige kõrgemad, mille tulemusel lahustuvate suhkrute sisaldus puuviljas on suurem. See on võimalik tootmispiirkonna asukoha tõttu parasvöötmele vastaval laiuskraadil, erinevalt maailma muudest suurematest tootmispiirkondadest, kus see puuvili kannab vilja aasta ringi, kuna need tootmispiirkonnad asuvad troopilise vöötme lähedal või isegi ekvaatoril.

Kõik eespool kirjeldatud omadused kinnitavad, et käesoleva kaitstud päritolunimetuse alla kuuluvat „Fino de Jete” sorti võib pidada ökotüübiks, mis on ideaalselt kohanenud tootmispiirkonna subtroopiliste tingimustega.

4.7. Kontrolliasutus:

Nimi: Consejo Regulador de la Denominación de Origen «Chirimoya de la Costa Tropical de Granada-Málaga». Aadress: Av. Juan Carlos I, Ed. Estación, Apdo. de Correos 648 18690 Almuñécar (Granada) ESPAÑA Telefon +34 958635865 Faks +34 958639201 E-post: chirimoya@crchirimoya.org

Kontrolliasutus (Consejo Regulador de la Denominación de Origen de la Chirimoya de la Costa Tropical Granada-Málaga) vastab kehtiva standardi EN 45011 nõuetele.

4.8. Märgistus:

Iga registreeritud ettevõtja kaubanduslikud märgistused peavad olema saanud reguleeriva asutuse heakskiidu. Märgistusele on kohustuslik kanda tekst: Denominación de Origen „Chirimoya de la Costa Tropical de Granada-Málaga”.

Mis tahes liiki pakendid, milles geograafilise tähisega kaitstud suhkruannoonasid transporditakse, peavad olema varustatud reguleeriva asutuse väljaantud ja nummerdatud lisaetikettidega ning neid tuleb ladustada registreeritud ladudes; transport ja ladustamine peab toimuma viisil, mis ei võimalda pakendite taaskasutamist.

Numbriga varustatud lisaetikette kasutatakse nii kategooria „Extra” kui ka „I” puhul.